Keyeyê ke cehd kenê vengê girewteyan ê ke grevê vêşanîye de yê bidê heşnayene, roja 23'ine de vernîya Hepisxaneyê Gebzeyî de çalakîya roniştişî viraşte.
Keyeyê ke her roje bi hawayêkê sîstematîkî vernîya înan yena girewtene û benê hedefê hêrişan, verê tewrbîyayîşê 1'ê Gulane Roşanê Karkeran, saetanê şodirî de Gebze de ameyî têhet. Polîsan dorê keyeyan girewt û ard ziwan ke çalakîye qedexe ya û ê do destûr nêdê. Keyeyan reaksîyon da polîsan û ard ziwan ke ê do wareyî ra dûrî nêkewenê û dest bi çalakîya roniştişî kerd. Polîsan reya bîne hêriş bi keyeyan kerd, erdî ra kaş kerdî û ê cayê înan ra werişnayî. Hemserekê HDP'yî yê qezaya Gebze Îdrîs Ay bi derbkerdiş ame destbendkerdene. Ay wextêk ra tepîya ame verdayene. Keyeyan da zanayene, ê do roja Panşeme çalakîya xo dewam bikerê û seba ke tewrbîyayîşê mîtîngî 1'ê Gulane yê Bakirkoyî bibê vernîya hepisxaneyî ra şîyî. Hetê bînî ra, polîsan fotograf û dîmenê ke rojnamegeran wextê çalakîye de ante bi zor ci ra girewtî. Dîmenê ke telefonanê dayîkan de yê zî bi zor ci ra ameyî girewtene.
